Összefogással szépítették meg a templomukat | Rábaközi hírek - Csorna és Kapuvár hírei | Győr-Moson-Sopron - kisalfold.hu
Rábaközi hírek - Csorna és Kapuvár hírei > Összefogással szépítették meg a templomukat
Összefogással szépítették meg a templomukat
2008.10.06. 01:00
Rábaszentmihály - Csaknem tízmillió forintot költöttek három év alatt a rábaszentmihályi templomra.
A helyiek összefogásával, az önkormányzat és az egyházmegye támogatásával újították fel a rábaszentmihályi templomot. Az 1726-ben épített műemlék jellegű épületre három év alatt csaknem tízmillió forintot fordítottak. A munkálatokat Szarka Gábor plébános szervezte és irányította.
A búcsúi misét Kozák János plébános celebrálta.
– 2006-ban kezdtük a felújítást, amikor a torony bádogfedését a vihar megbontotta – idézte fel az elmúlt éveket Szarka atya. – Az akkori biztosítási díj jelentette a kezdőtőkét. Aztán úgy gondoltuk, ha már egyszer körbeállványozzuk az épületet, felújíttatjuk az egész tornyot. Az önkormányzat is hozzájárult a költségekhez 300 ezer forinttal. 2006 végére elkészült a főhomlokzat rekonstrukciója, illetve a torony. Idénre a templom tetejének felújítását terveztük be.
A hívek körében gyűjtést szervezett az egyházközség. Az önkormányzat most félmillió, az egyházmegye 3 millió forinttal támogatta törekvéseiket. Sokat jelentett egy amerikai alapítvány anyagi segítsége is. 2007-ben 4,8 millió forintból váltották valóra a terveket.
Idén a templom környezetét tették rendbe. Díszburkolatot kapott az épület előtti tér, az ehhez szükséges anyagot az önkormányzat vásárolta meg. A fennmaradó költségeket ugyancsak a hívek adták össze. Az áldozatokat vállalóknak a Szent Mihály-napi búcsún mondtak köszönetet az egyházközség vezetői. Az ünnepi szentmisét Kozák János, Écs aranymisés plébánosa celebrálta.
– A templom további három oldalának külső felújítását szeretnénk megvalósítani, illetve az épület belsejére is ráférne a rekonstrukció – jegyezte meg Szarka Gábor.
A rábaszentmihályi templom első írásos említése 1698-ból származik. Ekkor a Keresztély Ágost szász herceg, győri püspök rendeletére megtartott egyház-látogatási jegyzőkönyv tájékoztat arról, hogy idősebb emberek még emlékeznek a templom romjaira, de azt nem tudják, milyen vallású volt. A győri káptalani levéltár adatai szerint Szentmihályon az 1699 és 1700-as években Eszterházy Pál nádor kapuvári tisztjeinek elnéző magatartása miatt még megmaradhatott az evangélikus tanító. Az 1701-es bejegyzés szerint azonban már katolikus tanító volt a községben. Az első rábaszentmihályi katolikus plébános Cser Imre, aki 1724-ben kezdte szervezni egyházközségét.
2. mat(r)iné 2008. október 06. 10:43
1. matriné 2008. október 06. 08:13
„No most aztán lehet hálistenkedni! Cifrábbak már nem is lehetnek ezek a csuhások?”
Rábaköz rábaközi hírek Rábaszentmihály
Tizenhárommilliós felújítások
Szárföld - Több mint tizenhárommillió forintból felújítják az iskolát és a művelődési ház tetejét… Tovább olvasom